CELEX: 
Language: lt
Date: 2018-12-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Europos Parlamento ir Tarybos reglamento (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė, II priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Europos Parlamento ir Tarybos reglamentu (ES) Nr. 515/2014
                  1
               , kuriuo kaip Vidaus saugumo fondo dalis nustatoma išorės sienų ir vizų paramos priemonė, Komisijai suteikiami įgaliojimai priimti deleguotuosius aktus pagal to reglamento 17 straipsnyje nustatytas sąlygas.  
            
            
               Visų pirma Reglamento (ES) Nr. 515/2014 7 straipsnio 2 dalimi Komisijai suteikiami įgaliojimai priimti deleguotuosius aktus dėl to reglamento II priede išvardytų konkrečių veiksmų peržiūros, jei manoma, kad to reikia, taip pat atliekant laikotarpio vidurio peržiūrą.
            
            
               Dėl migracijos srautų dinamiškumo būtina laikytis bendro ir lankstaus požiūrio į politikos pokyčius ir finansavimo poreikius ES ir jos valstybėse narėse, ypač tose, kurios prie išorės sienų nuolat patiria didelį migracijos spaudimą, ir deramai į juos atsižvelgti. 
            
            
               Todėl per Vidaus saugumo fondą ir visų pirma išorės sienų ir vizų priemonę turėtų būti teikiama tinkama finansinė parama ES politikos priemonėms, pavyzdžiui, migrantų antplūdžio valdymo priemonėms, įgyvendinti, kaip yra nurodyta 2015 m. gegužės 13 d. Europos Komisijos pateiktoje Europos migracijos darbotvarkėje
                  2
               , kuriai 2015 m. birželio 25 ir 26 d. pritarė Europos Vadovų Taryba
                  3
               . Pagal migrantų antplūdžio valdymo požiūrį ES teikia operatyvinę paramą toms valstybėms narėms, kurios prie ES išorės sienų patiria didelį migracijos spaudimą. Pagal šį požiūrį teikiama integruota, visapusiška ir tikslinė parama vadovaujantis bendro solidarumo ir atsakomybės principais ir drauge siekiant išsaugoti Šengeno erdvės vientisumą. 
            
            
               Pagal Reglamento (ES) Nr. 514/2014 15 straipsnį atliekant nacionalinių programų laikotarpio vidurio peržiūrą ir atsižvelgiant į pirmiau nurodytus ES politikos prioritetus, valstybėse narėse nustatyti papildomo finansavimo poreikiai, susiję su sienų kontrolės veikla, ypač tose, kurios prie išorės sienų patiria didelį migracijos spaudimą. 
            
            
               2018 m. birželio 28 d. išvadose Europos Vadovų Taryba pakartojo, kad šias pastangas reikia remti, ir paragino ES teritorijoje savanoriškai steigti „kontroliuojamus centrus“ ir didinti bendradarbiavimą su trečiosiomis šalimis, siekiant stiprinti jų sienų valdymo pajėgumus.
            
            
               Šie finansavimo poreikiai turėtų būti kuo tinkamiau patenkinti, naudojant tinkamiausią finansavimo priemonę.
            
            
               Todėl, atsižvelgiant į tai, kad atitinkami finansavimo poreikiai ypatingi, valstybių narių nacionalinių programų papildymas pagal paskirstymo schemą, kuri buvo naudojama kiekvienos valstybės narės pagrindinei asignavimų sumai paskirstyti, nėra tinkama priemonė, nes pagal ją lėšos negali būti skirtos būtent nustatytiems tų valstybių narių, kurios patiria didelį migracijos spaudimą, poreikiams patenkinti, ir nebūtų užtikrinta ES išorės sienų kontrolė.
            
            
               Pagalba ekstremaliosios situacijos atveju taip pat nėra tinkama priemonė, nes ji iš esmės teikiama tik labai ypatingomis aplinkybėmis, t. y. esant ekstremaliajai situacijai, kaip yra apibrėžta Reglamento (ES) Nr. 516/2014 2 straipsnio k punkte. Be to, pagalba ekstremaliosios situacijos atveju teikiama taikant projektų metodą ir tik ribotą laikotarpį (paprastai ne ilgesnį kaip 12 mėnesių), priešingai finansavimui, kuris pagal daugiametę finansavimo programą skiriamas vykdant nacionalines programas. 
            
            
               Pagal pasidalijamojo valdymo principą įgyvendinami konkretūs veiksmai leidžia lanksčiau atsižvelgti į konkrečios situacijos dinamiką ir ypatumus, nes įgyvendinant tuos konkrečius veiksmus valstybėms narėms iš Vidaus saugumo fondo pagal sienų ir vizų priemonę skiriamas papildomas finansavimas konkrečiai veiklai remti. Veiklos, kuriai reikia papildomos finansinės paramos, pobūdis labai specifinis, pavyzdžiui, migrantų antplūdžio valdymo požiūrio įgyvendinimas, todėl konkretūs veiksmai laikomi tinkamiausia finansavimo priemone. 
            
            
               Šiuo metu Reglamento (ES) Nr. 515/2014 II priede išvardyti du konkretūs veiksmai. Vienas iš jų – bendras bent dviejų valstybių narių veiksmas, susijęs su konsulatų bendradarbiavimu, o kitas – susijęs su transporto priemonių ir operatyvinės įrangos įsigijimu ir perdavimu Europos sienų ir pakrančių apsaugos agentūrai bendroms operacijoms vykdyti.
            
            
               Kadangi pagal šiuos konkrečius veiksmus nėra galimybės remti per laikotarpio vidurio peržiūrą nustatyto pobūdžio veiklos, į atitinkamą Reglamento (ES) Nr. 515/2014 priedą turi būti įtraukas naujas konkretus veiksmas. Šiuo konkrečiu veiksmu būtų prisidedama prie migrantų antplūdžio valdymo požiūrio įgyvendinimo ir taip būtų remiamas integruotas sienų valdymas ir užtikrinama veiksminga Sąjungos išorės sienų kontrolė ir apsauga. 
            
            
               Be to, iš dalies pakeitus konkrečių veiksmų, kuriais reaguojama į specifinius valstybių narių poreikius, kaip numatyta Išorės sienų ir vizų finansinės paramos priemonės , kuri yra Vidaus saugumo fondo dalis, teisiniame pagrinde, sąrašą taip pat būtų sudaryta galimybė padidinti ES pridėtinę vertę migracijos srautų valdymo srityje.
            
            
               2.KONSULTACIJOS PRIEŠ PRIIMANT AKTĄ
            
            
               Pagal geresnio reglamentavimo taisykles ir Reglamento (ES) 515/2014 40 konstatuojamąją dalį, rengdama deleguotuosius aktus, Komisija turėtų tinkamai konsultuotis, taip pat su ekspertais. Tokios konsultacijos vyko 2018 m. birželio 4–20 d. taikant rašytinę procedūrą, nes 2018 m. birželio 6 d. sušauktas ekspertų susitikimas šiam klausimui aptarti turėjo būti atšauktas dėl pernelyg mažo užsiregistravusių dalyvių skaičiaus. 
            
            
               Į gautas valstybių narių ekspertų pastabas buvo tinkamai atsižvelgta rengiant šį Komisijos deleguotąjį reglamentą.
            
            
               Vadovaujantis geresnio reglamentavimo taisyklėmis, po tarnybų tarpusavio konsultacijų buvo pradėta grįžtamosios informacijos procedūra. Grįžtamosios informacijos teikimo laikotarpis baigėsi 2018 m. spalio 22 d. Pastabų nepateikta.
            
         
         
            
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 515/2014 7 straipsnio 2 dalimi Komisijai suteikiami įgaliojimai priimti deleguotuosius aktus iš dalies keisti to reglamento II priedą, kuriame pateiktas konkrečių veiksmų sąrašas.
            
            
               Reglamento (ES) Nr. 515/2014 17 straipsniu Komisijai suteikiami įgaliojimai priimti deleguotuosius aktus ir, visų pirma, nustatomos tokio įgaliojimų suteikimo sąlygos.
            
            
            
               KOMISIJOS DELEGUOTASIS REGLAMENTAS (ES) …/...
            
            
               2018 12 14
            
            
               kuriuo iš dalies keičiamas Europos Parlamento ir Tarybos reglamento (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė, II priedas  
               
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB
                  4
               , ypač į jo 7 straipsnio 2 dalį,
            
            
               kadangi:
            
            
               (1)Reglamento (ES) Nr. 516/2014 7 straipsnyje yra nurodyti turimi ištekliai konkretiems veiksmams, kurie turi būti skirti valstybėms narėms; 
            
            
               (2)atliekant Europos Parlamento ir Tarybos reglamento (ES) Nr. 514/2014 15 straipsnyje
                  5
                nurodytą laikotarpio vidurio peržiūrą buvo nustatyta valstybių narių papildomo finansavimo poreikių sienų valdymo srityje; 
            
            
               (3)per laikotarpio vidurio peržiūrą nustatytas tinkamos finansinės paramos sienų kontrolės veiklai poreikis, visų pirma migrantų antplūdžio vietose, kaip apibrėžta Reglamento (ES) 2016/1624 2 straipsnio 10 dalyje
                  6
               , arba kitose vietovėse, kurios patiria panašų esamą arba galimą didelį ir neproporcingą migracijos spaudimą; 
            
            
               (4)2018 m. birželio 28 d. išvadose Europos Vadovų Taryba dar kartą pakartojo, kad Sąjunga remia šias pastangas, ir paragino Sąjungos teritorijoje savanoriškai steigti „kontroliuojamus centrus“ ir didinti bendradarbiavimą su trečiosiomis šalimis, siekiant stiprinti jų sienų valdymo pajėgumus;
            
            
               (5)Reglamento (ES) Nr. 516/2014 II priede pateiktame dabartiniame konkrečių veiksmų sąraše nurodyti du konkretūs veiksmai, kuriuos įgyvendinančios valstybės narės gauna papildomą finansavimą;
            
            
               (6)veiksmų, kuriais įgyvendinamas migrantų antplūdžio valdymo požiūris arba panašus požiūris, negalima tinkamai finansuoti lėšas skiriant dabartiniame sąraše esantiems konkretiems veiksmams. Todėl geriausias būdas užtikrinti lankstų Vidaus saugumo fondo sienų ir vizų priemonės finansavimą būtų iš dalies pakeisti tą sąrašą;
            
            
               (7)nauju į Reglamento (ES) Nr. 515/2014 II priedą įtraukiamu konkrečiu veiksmu būtų prisidedama prie veiksmingos Sąjungos išorės sienų kontrolės. Tai atitiktų to reglamento 3 straipsnio 2 dalies b punkte nurodytą konkretų tikslą remti integruotą sienų valdymą ir sudaryti geresnes sąlygas gauti tarptautinę apsaugą asmenims, kuriems jos reikia;
            
            
               (8)naujas konkretus veiksmas, kuriuo būtų atsižvelgta į naujausius politikos pokyčius ir valstybių narių finansavimo poreikius, leisiantis sumažinti didžiausią migrantų ir prieglobsčio prašytojų srautų valstybėms narėms ir visai Sąjungai daromą spaudimą, sukurtų gerokai didesnę pridėtinę vertę;
            
         
         
            
               (9)kad būtų galima nedelsiant įgyvendinti šį konkretų veiksmą ir siekiant atsižvelgti į minėtus neatidėliotinus finansavimo poreikius, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
            
               (10)todėl Reglamentas (ES) Nr. 515/2014 turėtų būti atitinkamai iš dalies pakeistas, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 515/2014 II priedas papildomas 3 punktu:
            
            
               „3. Migrantų antplūdžio vietų, kaip apibrėžta Reglamento (ES) 2016/1624 2 straipsnio 10 dalyje, arba kitų vietų, kuriose taikomos migrantų antplūdžio valdymo procedūros ar panašios priemonės, pvz., valstybės narės įsteigti „kontroliuojami centrai“, steigimas, plėtojimas ir eksploatavimas ir tokių paslaugų, kaip tapatybės nustatymas, pirštų atspaudų ėmimas, saugumo patikrinimas ir medicininė patikra, apklausa, informacijos teikimas, registracija ir pirminis priėmimas, teikimas, taip pat minėtų paslaugų teikimas sienos perėjimo punktuose, kuriuose patiriamas panašus esamas ar galimas didelis ir neproporcingas migracijos spaudimas, įskaitant, prireikus, paramą sienų valdymo veiklai trečiosiose šalyse.“
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje 2018 12 14
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        OL L 150, 2014 5 20, p. 143.
               
               
                  
                     (5)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 150, 2014 5 20, p. 112).
               
               
                  
                     (6)
                  
                        2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB (OL L 251, 2016 9 16, p. 1).